P6_TA(2004)0110

Bulgaaria ühinemiseelsed edusammud

Euroopa Parlamendi resolutsioon Bulgaaria ühinemiseelsete edusammude kohta (KOM(2004)0657 - C6-0150/2004 - 2004/2183(INI))

Euroopa Parlament,

- võttes arvesse Euroopa Komisjoni 2004. aasta korralist aruannet Bulgaaria ühinemiseelsete edusammude kohta (SEC(2004)1199) ja strateegiadokumenti (KOM(2004)0657 - C6-0150/2004);

- võttes arvesse 12. ja 13. detsembri 2002. aasta Kopenhaageni Euroopa Ülemkogu, 19. ja 20. juuni 2003. aasta Thessaloniki Euroopa Ülemkogu ning 12. ja 13. detsembri 2003. aasta Brüsseli Euroopa Ülemkogu istungite eesistuja lõppjäreldusi;

- võttes arvesse parlamendi resolutsioone, mida on koostatud alates ühinemisprotsessi algusest;

- võttes arvesse parlamendi kodukorra artiklit 45;

- võttes arvesse välisasjade komisjoni raportit ja eelarvekomisjoni arvamust (A6-0065/2004);

A. arvestades, et Bulgaaria on osa käesolevast kõikehõlmavast ja pöördumatust laienemisprotsessist;

B. arvestades, et ühinemisprotsessi käigus hinnatakse iga maa edusamme vaid tema enda saavutuste põhjal ja et Bulgaaria ühinemise ajahetk ei peaks olema seotud mõne muu kandidaatriigi ühinemise ajaga ning et Bulgaaria peaks seetõttu ühinema ELiga individuaalse ühinemislepingu alusel;

C. arvestades, et Bulgaaria jätkab kindlalt ja edukalt teed Euroopa Liiduga ühinemise suunas, olles esialgselt sulgenud kõik 31 läbirääkimiste peatükki, ning püsib seega kindlalt ajagraafikus, et ühineda 2007. aasta jaanuaris;

1. tervitab Euroopa Komisjoni järeldust, et Bulgaaria täidab jätkuvalt Kopenhaageni poliitilisi kriteeriume, et riigi majandusstruktuurid ja nende toimimine on taas silmatorkavalt paranenud ning et kohustuste järgimise ja rakendamise tase võimaldab Bulgaarial jõuda ühinemiseni vastavalt ettenähtud ajakavale;

2. toetab kindlalt Bulgaaria riigihalduse jätkuvat reformi ja muudatusi avaliku teenistuse seaduses, mis tugevdavad ühtlasi ka saavutuste põhimõtet;

3. tervitab ressursside senisest tunduvalt ulatuslikumat suunamist kohtureformi ja kutsub üles jõulisemalt võitlema organiseeritud kuritegevuse, korruptsiooni ja inimkaubanduse vastu; soovitab Bulgaaria võimudel tungivalt astuda tõhusaid samme, et vältida riigivõimude poolt võimu kuritarvitamist Bulgaariasse sisenevate või riiki läbivate isikute suhtes; kutsub Bulgaariat üles tegema jõupingutusi, et parandada politseis vahi all hoitavate isikute tingimusi, viies sisse adekvaatse koolituse politseiametnikele;

4. kutsub Bulgaariat üles võtma täiendavalt tõhusaid meetmeid, et hoida ära inimkaubandust, iseäranis juhtusid, kus see puudutab naisi ja lapsi; sealhulgas koostades usaldusväärse andmebaasi väärkoheldud ning kadunud inimeste kohta, ning luues kindla tunnistajate kaitsesüsteemi;

5. kiidab heaks Bulgaaria panuse vähemuste probleemide lahendamiseks loodava raamistiku loomisesse; kutsub Bulgaariat üles Euroopa Komisjoni ulatuslikuma eesmärgistatud tegevuse toetusel kindlameelselt pingutama mustlaste kiirema ühiskonda integreerimise nimel, eriti haridus- ja tööhõivevõimaluste loomise, paremate elamistingimuste ning tervishoiule ja pereplaneerimisele ligipääsemise paremate võimaluste abil, tunnustades ühtlasi mustlaste vajadust kohaneda ning võtta vastutust kõigis nimetatud valdkondades;

6. tervitab laste hoolekande valdkonnas saavutatud edusamme, kuid nõuab ministri tasandil volituste määratlemist ja tugevdamist ühtse ning hästivarustatud asutuse raames, rohkem läbipaistvust rahvusvahelise lapsendamise korraldamise süsteemi raames ning lastekodudes ja erikoolides olevate laste olukorra olulist parandamist; kutsub Bulgaariat üles pöörama erilist tähelepanu nende inimeste olukorrale, keda riigivõimu esindajad on paigutanud vaimse puudega täiskasvanute kodudesse;

7. toetab Euroopa Komisjoni järeldust, et Bulgaaria on toimiva turumajandusega riik ning avaldab Bulgaariale tunnustust sisemajanduse kogutoodangu jätkuva kasvu, tööpuuduse silmatorkava vähendamise ja välismaiste otseinvesteeringute seni kõrgeima taseme saavutamise eest, märkides siiski, et tööpuudus on endiselt kõrge, paljud inimesed ei tunneta oma majandusliku olukorra paranemist ja kõrgelt kvalifitseeritud inimeste emigreerumine, samuti piirkondliku tööjõu madal liikuvus põhjustavad mitmetes olulistes valdkondades puudujääke;

8. avaldab Bulgaariale tunnustust ühenduse õigustiku kohaldamiseks piisava haldussuutlikkuse väljaarendamise eest ja täheldab, et riik suudab nõutud õigustiku ülevõtmise varakult läbi viia;

9. juhib tähelepanu, et Bulgaariale ajavahemikuks 2000-2004 eraldatud ühinemiseelsest finantsabist on ligi 178 miljonit eurot aastas tulnud Pharelt, 57,6 miljonit eurot on saadud SAPARDilt ja 93 kuni 127 miljoni euro vahel ISPAlt; toetab otsust eraldada perioodiks 2000-2009 Phare vahendeid täiendavalt 550 miljoni euro ulatuses, et hõlbustada Kozloduy tuumaelektrijaama muutmist;

10. kutsub Euroopa Komisjoni üles edendama ühenduse fondide haldamist ja suunamist, et saavutada nende maksimaalne tõhusus;

11. kinnitab Bulgaariale, et Euroopa Parlament jälgib jätkuvalt Bulgaaria edasisi edusamme ühinemise ettevalmistamisel;

12. kutsub nõukogu ja Euroopa Komisjoni üles avaldama tunnustust Bulgaaria edusammudele ja saavutustele ühinemise ettevalmistamisel, jäädes põhimõtte juurde, et iga maa edusamme hinnatakse vaid tema enda saavutuste põhjal, lõpetades läbirääkimised, ja sõlmides Bulgaariaga ühinemislepingu 2005. aastal nii ruttu kui võimalik, eelistavalt varakevadel, ning tehes seega võimalikuks lepingu õigeaegse ratifitseerimise ja Bulgaaria ühinemise 1. jaanuaril 2007;

13. kutsub nõukogu ja Euroopa Komisjoni üles vaatama pärast ühinemislepingu sõlmimist üle võimalusi ühinemiseelse finantsabi suurendamiseks;

14. väljendab suurt muret Bulgaaria ja Palestiina meditsiinitöötajate viletsa olukorra pärast, kes arreteeriti 1999. aastal kriminaalasjas kahtlustatavatena, ja kellele määrati 6. mail 2004. aastal surmanuhtlus; loodab, et veel enne apellatsioonikohtu menetluse algust, pärast olemasolevate tõendusmaterjalide uut läbivaatamist teeb Liibüa otsuse, mille kohaselt õigluse huvides vabastatakse meditsiinitöötajad esimesel võimalusel;

15. teeb oma presidendile ülesandeks edastada käesolev resolutsioon nõukogule, Euroopa Komisjonile ning Bulgaaria valitsusele ja parlamendile.

--------------------------------------------------